Tydelike ontrekking van inligtingswet wyd verwelkom'n Deelnemer aan 'n optog na die parlement teen die voorgestelde inligtingswet. Foto: Nardus Engelbrecht/SAPA Die wetsontwerp is vir eers teruggetrek sodat daar verdere konsultasie daaroor kan plaasvind. Die Nasionale Vergadering sou Maandag oor die wetgewing stem. Verskeie groepe het kapsie teen die voorgestelde wet gemaak. Die ANC koukus in die parlement hou egter vol dat die wetgewing teen die einde van die jaar gefinaliseer sal wees. Die ANC hou ook by sy standpunt dat die wetgewing nie ŉ klousule van openbare belange-verweer sal insluit nie. Opposisiepartye en burgerregte groepe het gevra dat die verweer ingesluit word ten einde fluitjieblasers en die media te beskerm indien hulle sensitiewe inligting bekendmaak. Die Suid-Afrikaanse Nasionale redakteursforum (Sanef) het die tydelike ontrekking verwelkom en sê daar is steeds talle probleme met die wetgewing. Cosatu het intussen ook die besluit verwelkom en sê die wetgewing sal drasties herskryf moet word. Die DA en die Right2Know-veldtog het ook die besluit verwelkom.